ΓΡΑΠΤΗ ΕΡΩΤΗΣΗ E-2812/98

υποβολή: Hiltrud Breyer (V) προς την Επιτροπή

(17 Σεπτεμβρίου 1998)

Θέμα: Αξιολόγηση της οδηγίας 94/62/ΕΚ για τις συσκευασίες

Τρία χρόνια μετά τη θέση σε ισχή της οδηγίας 94/62/ΕΚ(1) για τις συσκευασίες, θα μπορούσε να αναφέρει η Επιτροπή:

- ποιά ήταν η εξέλιξη όσον αφορά τη συνολική ζήτηση συσκευασιών την περίοδο 1990-1997;

- ποιά ήταν η εξέλιξη όσν αφορά τη συνολική ανακύκλωση των συσκευασιών (ανακύκλωση υλικών) την περίοδο 1990-1997;

- ποιά ήταν η δυνατή από τεχνική άποψη και οικονομικά βιώσιμη αναλογία της ανακύκλωσης των συσκευασιών το 1997;

- ποιά ήταν η εξέλιξη όσον αφορά το μερίδιο της αγοράς ποτών στις συσκευασίες πολλαπλών χρήσεων (< 21) την περίοδο 1990-1997;

- σε ποιά κράτη μέλη υπάρχουν αποτεφρωτήρες ( >500t/a) στους οποίους καίγονται τα απορρίμματα συσκευασίας (ετήσια χωρητικοτητα/εγκατάσταση) και πόσοι είναι αυτοί;

- σε ποιές από αυτές τις εγκαταστάσεις η μέση θερμογόνος τιμή υπερβαίνει τα 13 ΜJ;

- σε ποιές από αυτές τις εγκαταστάσεις ένα ελάχιστο ποσοστό 33 % της θερμογόνου τιμής των αποτεφρωθέντων απορριμμάτων παρέχεται για εμπορική χρήση σε εξωτερικούς χρήστες;

- ποιές εγκαταστάσεις αποτέφρωσης απορριμμάτων χρησιμοποιούν:

- φίλτρα σκόνης (υφασμάτινα φίλτρα ή ηλεκτροστατικά φίλτρα)

- πλυντρίδες καυσαερίου

- προηγμένα μέσα (κξαταλυτικούς μετατροπείς, εξοπλισμό από deNOX, δεύτερα φίλτρα, απορροφητές);

- ποιές από αυτές τις εγκαταστάσεις ανταποκρίνονται στις απαιτήσεις της οδηγίας 89/369/ΕΟΚ(2);

- η οδηγία 94/62/ΕΚ εναρμόνισε τις απαιτήσεις για πρόσβαση στην αγορά στους κόλπους της ΕΕ;

- πόσα διαφορετικά συστήματα ανακύκλωσης που αφορούν διαφόρων ειδών συσκευασίες πώλησης ίσχυσαν στα δεκαπέντε κράτη μέλη το 1998;

- πόσα διαφορετικά συστήματα χρέωσης πρέπει, επομένως, να αναγνωριστούν;

- πόσα πρότυπα της Ευρωπαϊκής Επιτροπής Τυποποίησης οριστικοποιήθηκαν μετά από 3 1/2 χρόνια εργασιών στο πλαίσιο της Εντολής 2000;

- πότε θα είναι διαθέσιμα προς χρήση τα πρότυπα στο πλαίσιο της οδηγίας για τις συσκευασίες;

- ποιά είναι η γνώμη της Επιτροπής για τα σχέδια προτύπων της Ευρωπαϊκής Επιτροπής Τυποποίησης, υπό το φως της οδηγίας 94/62/ΕΚ;

- ποιά είναι η παρούσα κατάσταση και/ή η χρήση των βιοαποικοδομήσιμων πλαστικών συσκευασιών στην ΕΕ;

Απάντηση της κ. Bjerregaard εξ ονόματος της Επιτροπής

(28 Οκτωβρίου 1998)

Η Επιτροπή δεν διαθέτει επί του παρόντος επαρκείς πληροφορίες προκειμένου να απαντήσει στη συγκεκριμένη ερώτηση.

Η σύνταξη της πρώτης υποχρεωτικής έκθεσης για την εφαρμογή της οδηγίας 91/692/ΕΟΚ σχετικά με την τυποποίηση και τον εξορθολογισμό των εκθέσεων για την εφαρμογή ορισμένων οδηγιών που σχετίζονται με το περιβάλλον(3) θα καλύψει την περίοδο 1998-2000 και, ως εκ τούτου, οι εκθέσεις δεν θα είναι στη διάθεση της Επιτροπής πριν τις 30 Ιουνίου 2001. Παράλληλα η απόφαση 97/138/ΕΚ σχετικά με το σύστημα βάσης δεδομένων για τις συσκευασίες και τα απόβλητα συσκευασιών(4) προβλέπει ότι τα πρώτα στοιχεία που θα πρέπει να παρασχεθούν θα αφορούν το 1997 αλλά η διάρκεια της προθεσμίας για τη διαβίβαση τους στην Επιτροπή ανέρχεται σε 18 μήνες και, κατά συνέπεια, τα αντίστοιχα δεδομένα μπορεί να ληφθούν έως τις 30 Ιουνίου 1999.

Επιπλέον η Επιτροπή προτίθεται να αρχίσει σειρά μελετών για την κατάσταση που επικρατεί σήμερα όσον αφορά στα συστήματα διαχείρισης των συσκευασιών και των αποβλήτων συσκευασιών στην Ευρώπη. Τα αποτελέσματα θα είναι διαθέσιμα το 1999.

(1) ΕΕ L 365 της 31.12.1994, σελ. 10.

(2) ΕΕ L 163 της 14.6.1989, σελ. 32.

(3) EE L 377 της 31.12.1991.

(4) EE L 52 της 22.2.1997.